Fostul vicepremier Gabriel Oprea ar putea scăpa de dosarul morții polițistului Bogdan Gigină, dacă proiectul care dezincriminează parțial abuzul în serviciu, lansat în dezbatere de Ministerul Justiției, va fi aprobat.

În dosar, Gabriel Oprea este acuzat de ucidere din culpă şi două infracţiuni de abuz în serviciu. Prin folosirea abuzivă a coloanelor oficiale, fostul vicepremier ar fi cauzat un prejudiciu de 86.186 de lei.

Proiectul de Ordonanță de urgență privind modificarea Codului Penal, lansat în dezbatere miercuri de Ministerul Justiției, prevede o redefinire a infracțiunii de abuz în serviciu, în sensul că pentru un prejudiciu de sub 200.000 de lei nu va mai exista răspundere penală.

În schimb Gabriel Oprea ar rămâne un alt dosar, cel în care DNA l-a acuzat de abuz în serviciu după ce fostul vicepremier ar fi decis achiziționarea din fondurile Direcției de informații si protectie internă un autoturism Audi A8 „în scopul declarat al asigurării protecției demnitarilor”. Comunicatul DNA din februarie anul trecut arată că în acest caz Gabriel Oprea și-a încălcat atribuțiile de serviciu, iar bugetul de stat a fost prejudiciat cu suma de 410.000 lei.